Την αλληλεγγύη του στις προσπάθειες της κυβέρνησης να περιορίσει την πανδημία του κορωνοϊού εξέφρασε ο επικεφαλής του ΜέΡΑ, Γιάννης Βαρουφάκης.

Την ίδια ώρα ωστόσο μίλησε και για καθυστέρηση στο μέτωπο περιορισμού των οικονομικών επιπτώσεων. Οπως τόνισε χαρακτηριστικά, «ως προς την οικονομική επιδημία, υπάρχει αμέλεια που αγγίζει τα εγκληματικά επίπεδα». Μιλώντας στον «Θέμα 104,6», ο κ. Βαρουφάκης υπογράμμισε πως η οικονομία απαιτεί άμεση δράση πριν εξαπλωθεί το πρόβλημα, ενώ εκτίμησε πως «αν καταφέρουμε να περιορίσουμε το πλήγμα στο ΑΕΠ στο 4% θα είναι επιτυχία».

Βαρουφάκης: Οικονομικό πακέτο 3,6 δις για τον κορωνοϊό

Εν συνεχεία, ο Γιάνης Βαρουφάκης πρότεινε «η κυβέρνηση μονομερώς και χωρίς να συζητήσει με τους Ευρωπαίους, όπως έκανε άλλωστε και η Ιταλία, να προχωρήσει σε μέτρα ενίσχυσης της οικονομίας ύψους 3,6 δις ευρώ, τα οποία μπορεί να αντλήσει από το πρωτογενές πλεόνασμα, ώστε να υπάρξει ανάσχεση της ύφεσης και να μην εκτροχιαστεί ο ιδιωτικός και δημόσιος τομέας. Μπορείς έτσι να ξοδέψεις, χωρίς να δανειστείς» είπε χαρακτηριστικά.

Σύμφωνα με τον ίδιο, τα οικονομικά μέτρα για τον κορωνοϊό πρέπει να αφορούν τομείς όπως ο τουρισμός, οι μικρομεσαίες επιχειρήσεις, οι δημόσιες επενδύσεις, η εκπαίδευση, αλλά και η υγεία, όπου προτείνει να γίνουν 7000 προσλήψεις, αλλά και δημιουργία υποδομών, κατά το παράδειγμα της Κίνας. «Εχουμε ιερή υποχρέωση στον λαό μας, δεν έχουμε δικαίωμα να περιμένουμε», τόνισε.